Boete, gemeenskapsdiens ná rassistiese uitlatings op FBArgieffoto (Foto: Simon, Pixabay) ŉ Suid-Afrikaanse vrou moet ŉ boete van R7 000 betaal en 100 uur gemeenskapsdiens verrig nadat sy rassistiese uitlatings op Facebook gemaak het. Die Suid-Afrikaanse Menseregtekommissie (MRK) het namens Pamela MacDougall ŉ aansoek in die gelykheidshof gebring teen Stephanie Odendaal oor verskeie “beledigende, kwetsende en diskriminerende kommentare” wat sy teenoor MacDougall op Facebook gemaak het. Die MRK het in ŉ verklaring gesê dié uitlatings was gegrond op ras en gemik op MacDougall en mense wat in gemengde ras-verhoudings is. MacDougall het aangevoer die uitsprake kom neer op onregverdige diskriminasie op grond van ras en is daarom ŉ oortreding van die reg op menswaardigheid en die Wet op die Bevordering van Gelykheid en Voorkoming van Onbillike Diskriminasie. MacDougall en Odendaal het ŉ skikkingsooreenkoms aangegaan waarvolgens Odendaal erken dat haar uitsprake op diskriminasie neerkom en MacDougall se reg op menswaardigheid aangetas het. Odendaal het onderneem om ŉ geskrewe onvoorwaardelike verskoning aan MacDougall te rig, ŉ boete van R7 000 te betaal wat aan twee nie-winsgewende organisasies in KwaZulu-Natal geskenk sal word en 100 uur gemeenskapsdiens te verrig.